אם תכננתם לציין את יום העצמאות ה- 63 למדינתנו הצנועה, במסיבת הרחוב המסורתית ושלוחת הרסן בפלורנטין –אולי כדאי שתחשבו עוד פעם. תושבי שכונת פלורנטין יוצאים נגד מסיבות הרחוב בשכונה הותיקה, כשעל הכוונת נמצאת מסיבת הרחוב שאמורה להתקיים ביום העצמאות הקרוב. בפורים חשפנו כאן את הדעות השנויות במחלוקת של תושבי השכונה שכלל לא מרוצים ממה שמתרחש להם מתחת למרפסת. למען האמת זה יהיה ממש אנדרסטייטמנט לומר שתושבי פלורנטין "כלל לא מרוצים", כמו שזה נראה, פשוט נמאס להם והם לא מוכנים לספוג את זה יותר. כזכור, מסיבות הרחוב שמתקיימות שלוש פעמים בשנה, בערב הסילבסטר, פורים ויום העצמאות, בשכונת פלורנטין הדרומית, נהפכו לאחרונה למסורת המונית הכוללת עשרות אלפי בליינים רווי אלכוהול שעוברים ברחובותיה הצרים והצפופים של השכונה, מסיבה שכבר הפכה להמונית מדי עבור תושבי השכונה.» מי מפחד ממסיבות רחוב בפלורנטין?בפורים האחרון, רק לפני כשבועיים, שוב נערכה בשכונה מסיבת ענק שנמשכה עמוק אל תוך השעות הקטנות של הלילה. גם הפעם המראות שלאחר הקרחנה היו קשים, כמו לאחר אסון טבע שלא היה מבייש אף מדינת עולם שלישי. התושבים שוב התעוררו (אלו שבכלל הצליחו לישון כמובן) לערימות של בקבוקים שמתגלגלים ברחוב מחוץ לבתיהם, לכלוך בכל פינה וגם שתן ועוד הפרשות בכניסה לבניינים רבים. מהמסיבות הקהילתיות של פעם כבר לא נותר זכר וכעת תושבי השכונה יוצאים למאבק נגד האירוע הבא.מגיעים הרבה בליינים מחוץ לתל אביב. מסיבת רחוב (צילום: אורן זיו)"היום תושבי השכונה עומדים בפני מפלצת שקמה על יוצרה, המחזיקה אותם שלוש פעמים בשנה כבני ערובה בידי עשרות אלפי אנשים מכל הארץ שבאים לחגוג בתוך שכונת מגורים, ומותירים אותה הרוסה בבוקר שאחרי". כך נכתב בקבוצת הפייסבוק שנקראת "פלורנטינאים נגד מסיבות הרחוב בפלורנטין". הקבוצה אמנם קטנה יחסית, אך היא צוברת פופולאריות מדי יום, ומעבר לתמונות המנציחות את הנזק שנגרם לרכוש ולשכונה, ולכתובות זועמות על הקיר הווירטואלי, יש גם מאבק אמיתי שמתרחש מחוץ לרשת החברתית.
"לאחר שהייתי צריך לפנות במשך חצי יום הפרשות שונות עם כפפות לטקס, החלטתי שנמאס לי ואני מרים את הכפפה", אומר יגאל דותן, תושב השכונה מזה ארבע שנים ומנהיג הקבוצה. "תרבות מסיבות הרחוב פה פשוט הפכה למפלצת שקמה על יוצריה. למסיבה האחרונה הגיעו משהו כמו 50 אלף איש, רובם בכלל לא מתל אביב. אין לי בעיה עם זה שמדובר באנשים שהגיעו מחוץ לעיר, אבל לדעתי השכונה העתיקה הזאת בכלל לא מסוגלת להכיל כמות כזאת של אנשים. זה הרבה מעבר לסיבולת של התשתיות בשכונה".למה שלא ינסו לארגן במתחם בזל מסיבת רחוב? מסיבת רחוב (צילום: מנחה נופה)לא מזמן העירייה נכנסה לתמונה - זה לא שינה שום דבר?"זה נכון שהשנה העירייה הייתה יותר נוכחת. כן דאגו להגיע ולנקות בוקר למחרת את השטח הציבורי אבל זה עדיין לא מספיק. אני לא רוצה שהעירייה תמשיך לנהל פה מו"מ מעל הראש שלנו, של התושבים. השמועות שמסתובבות פה אומרות שכבר נסגרו כל מני דברים עם בעלי ברים בסביבה לקראת יום העצמאות - אבל מאיתנו התושבים מתעלמים. מה שהיה בפורים זה פגיעה בזכויות שלנו. אנשים שבאים לפה מטילים את השתן שלהם בכל מקום, זאת פשוט השפלה ואנחנו מצפים להתערבות מצד העירייה".
משנכנס אדר מרבים בחרדה?|"בפורים התבקשנו לפנות את הרכבים שלנו מהרחוב והשוטרים אמרו שרכב שיושאר באזור עלול להיגרר. במקום להגן עלינו ולשמור על הסדר הטוב, ביקשו מאיתנו להוציא את כל המכוניות, לשים את הרכב בחניון. אזרחים תושבי השכונה קנו ממש גדרות וניסו לגדר את הכניסה לבית או לחצר שלהם, מי שיכל נמלט מהשכונה. אני אישית עמדתי על המשמר ומנעתי מאנשים להיכנס. בעבר ניפצו לי דלת זכוכית, ניפצו גם חלונות באמצעות השלכת בקבוקי בירה ריקים. יש גם מקרה מתועד של מישהו שטיפס על אחת המרפסות ונפל ממנה. העירייה אומרת שמבחינתה ומבחינת החוק העירוני, מותר בפורים וביום העצמאות להשמיע מוזיקה עד השעות הקטנות של הלילה, אבל מותר להשמיע מוזיקה בעוצמה של עד 80 דציבלים ועם כל מה שהלך פה, וכל הרמקולים שכל אחד שם בחוץ, זה היה הרבה מעבר לעוצמה המותרת בחוק ואף אחד פשוט לא מפקח על זה".
מסיבות הרחוב בפלורנטין מאורגנות על ידי שלושה יזמים בעלי ברים באזור, בשיתוף חברת הפקה בשם CPR. הציפייה הטבעית היא שהם יצאו נגד דיירי השכונה, אבל למען האמת המציאות יותר מורכבת ומארגני האירוע דווקא מברכים על התאגדות הדיירים ומצפים לשיתוף פעולה. "העובדה שהם התאגדו משמחת אותי", אומר ארז דסה ממארגני האירוע והבעלים של ה"פרלה". "אני שמח על זה כי אני ועודד מהסצ'מו, וניסו מפלורנטין 10, שלושתנו בעלי עסקים בשכונה. ניסו אפילו גר שם. אנחנו דואגים גם במהלך השנה - כל השנה אנחנו בהתנהלויות מול העירייה ומול המשטרה גם הרבה מעבר למסיבות הרחוב, אנחנו עושים פעולות לרווחת השכונה וגם לרווחת העסקים. לדוגמא דוחות של רעש - אנחנו יושבים עם העירייה לגבי הדוחות האלה, ולאחר שנה ניתן לומר שהיום זה ירד באופן משמעותי. יש הרבה פחות רעש. אמנם לא מדובר עדיין באזור סטרילי לחלוטין אבל עדיין, זה משהו".
אתם לא דואגים מהתאגדות תושבי השכונה?"ממש לא. אנחנו שמחים שיש עם מי לדבר וחשוב לנו לייצר שיתוף פעולה עם הדיירים. אני מבין מאיפה מגיעה המצוקה שלהם, אין פה עניין של אנטי, הם יכולים לעשות מה שהם שצריכים ומה שהם רוצים אך התוצאה תהיה הרבה פחות טובה. התוצאה תהייה הרבה פחות מאורגנת. אי אפשר למנוע מ- 40 אלף איש להגיע, ומה שיקרה זה מעין תהלוכת רחוב כזאת. כולם יתהלכו ברחוב עם אלכוהול שאני לא יודע מאיפה הם קנו אותו, יטילו את הצרכים שלהם בכל פינה וזהו. אנשים יוצאים לבלות, עושים מה בא להם, מעשנים שותים וכו' ופלורנטין הפכה למוקד משיכה עצום. אנחנו בין היתר לקחנו על עצמנו לארגן גם את המסיבות האלה באופן חוקי וזה גם לרווחת התושבים כי מסיבה לא מאורגנת וללא חוקים זה הרבה יותר גרוע".
משתלם הרבה יותר לפתוח את הבר שלך ביום כזה לא?"אנחנו מרוויחים יותר בפורים, כנ"ל ביום העצמאות וכנ"ל בסופי שבוע. כרגע המיזם הזה הוא לא עסקי, כל מארגני האירוע הוציאו כסף מהכיס שלהם ועדיין זה עדיף ככה בגלל שבכל מקרה מסיבה לא מאורגנת תגרום לנזקים ואנחנו אלה שנסבול מהנזקים האלו בסופו של דבר וניאלץ להוציא כסף".
נכון לעכשיו לא ידוע מה יעלה בגורל מסיבות הרחוב. אולי הדיירים ובעלי הברים יגיעו לאיזושהי הסכמה, ואולי את המסורת הזאת, שנולדה מיוזמה תמימה ומינורית ותפחה למימדי ענק, כבר אי אפשר להפסיק אבל בכל מקרה אם אתם כבר מחליטים להגיע לשם ולפרוק כל עול, לפחות אל תהפכו את גגות המכוניות לרחבת הריקודים הפרטית שלכם ותשתדלו גם להשתמש בשירותים הציבוריים, שמענו שיש כמה כאלה ברחוב.
מעיריית תל אביב נמסר בתגובה:"מסיבות הרחוב בפלורנטין התקיימו במשך שנים ביוזמת וארגון בעלי העסקים והתושבים בשכונה, ללא רשיון מוסדר וללא שיתוף ואישור העירייה והמשטרה שכתוצאה מכך, אף ניסתה למנוע את קיומן, ללא הצלחה. מאחר והמסיבות התקיימו ללא תיאום וארגון הן יצרו חוסר שליטה, הפרעה לסדר ציבורי ופגעו בתושבי האזור. בעקבות פניית בעלי העסקים ונציגי התושבים לקיים את המסיבה בסיוע המשטרה והעירייה כולל הבטחתם לעמוד בתנאים הנדרשים בהיבטי בטיחות ושמירה על הסדר, התקיימה בפורים מסיבת הרחוב באישור העירייה והמשטרה. לאחר המסיבה הופקו לקחים רבים, ביניהם העובדה כי עם רישיון מוסדר ובתיאום כל הגורמים הרלוונטיים, כולל המשטרה, קיימת רמת בטיחות גבוהה, סדר ציבורי, שליטה טובה על הנעשה ופחות נזקים לתושבים שגרים במקום".